Ջենգիզ Ունդեր

Ջենգիզ Ունդեր (, ), թուրք պրոֆեսիոնալ ֆուտբոլիստ։ Ներկայումս հանդես է գալիս Ռոմայի և Թուրքիայի ազգային հավաքականի կազմում։ Խաղում է աջ վինգերի դիրքում։

Ակումբային կարիերա

Բաշակշեհիր 
Ունդերը իր պրոֆեսիոնալ ֆուտբոլիստի կարիերան սկսել է Ալտինորդուում։ 2016 թվականին միացավ Իստանբուլ Բաշակշեհիրին։ Իր պաշտոնական դեբյուտը ակումբի կազմում նշեց 2016 թվականի հուլիսի 28-ին՝ Եվրոպայի Լիգայի որակավորման 3-րդ փուլի Ռիեկայի դեմ խաղում։ Թուրքիայի Սուպեր Լիգայում իր առաջին հանդիպումը անցկացրեց օգոստոսի 21-ին՝ Ֆեներբահչեի դեմ խաղում։ Իր առաջին գոլը ակումբի կազմում խփեց 2016 թվականի հոկտեմբերի 2-ին՝ Ալանյասպորի դեմ խաղում։ Հոկտեմբերի 30-ին՝ Ակխիսար Բելեդիեսպորի դեմ խաղում Ունդերը դարձավ 1 գոլի և 2 գոլային փոխանցման հեղինակ։ 2017 թվականի ապրիլի 26-ին՝ Թուրքիայի գավաթի Ֆեներբահչեի դեմ խաղում նա դուբլ ձևակերպեց, իսկ խաղն ավարտվեց 2-2 հաշվով։ 4 օր անց՝ ապրիլի 30-ին՝ նա դուբլ ձևակերպեց Բեշիկթաշի դեմ խաղում՝ օգնելով իր թիմին հաղթել 3-1 հաշվով։ 2016-17 մրցաշրջանում Ունդերը Բաշակշեհիրի կազմում անցկացրեց 43 հանդիպում՝ դառնալով 9 գոլի և 7 գոլային փոխանցման հեղինակ։

Ռոմա 
2017 թվականի հուլիսի 14-ին Ունդերը տեղափոխվեց Ռոմա 13.4 միլիոն եվրոյի դիմաց։ Իր դեբյուտը Սերիա A-ում նշեց 2017 թվականի օգոստոսի 26-ին՝ փոխարինելով Դանիելե Դե Ռոսսիին Ինտեր Միլանի դեմ խաղում։ Իր առաջին հանդիպումը թիմի մեկնարկային կազմում անցկացրեց սեպտեմբերի 16-ին՝ Վերոնայի դեմ խաղում։ 2018 թվականի փետրվարի 4-ին՝ Վերոնայի դեմ խաղում Ունդերը խփեց իր առաջին գոլը Ռոմայի կազմում։ 1 շաբաթ անց՝ փետրվարի 11-ին՝ Բենևենտոյի դեմ խաղում նա դարձավ 2 գոլի և 1 գոլային փոխանցման հեղինակ՝ օգնելով իր թիմին հաղթել 5-2 հաշվով։ Փետրվարի 21-ին՝ Շախտյոր Դոնեցկի դեմ Չեմպիոնների Լիգայի խաղում Ունդերը խփեց իր առաջին գոլը եվրոպական առաջնություններում՝ դառնալով ամենաերիտասարդ թուրք ֆուտբոլիստ, ով գոլի հեղինակ է դարձել Չեմպիոնների Լիգայում։ 2017-18 մրցաշրջանում Ունդերը անցկացրեց 32 հանդիպում՝ դառնալով 8 գոլի և 2 գոլային փոխանցման հեղինակ, իսկ Ռոման հասավ Չեմպիոնների Լիգայի կիսաեզրափակիչ, որտեղ սակայն 2 խաղերի արդյունքում պարտվեց Լիվերպուլին։

2018 թվականի սեպտեմբերի 26-ին Ունդերը գոլի և գոլային փոխանցման հեղինակ դարձավ Ֆրոզինոնեի դեմ խաղում։ Հոկտեմբերի 2-ին՝ Չեմպիոնների Լիգայի խմբային փուլի Վիկտորիա Պլզենի դեմ խաղում թուրքը դարձավ գոլի և 2 գոլային փոխանցման հեղինակ՝ օգնելով իր թիմին հաղթել 5-0 հաշվով։ Դեկտեմբերի 2-ին Ունդերը գոլ խփեց Ինտեր Միլանի դեմ խաղում, իսկ հանդիպումն ավարտվեց 2-2 հաշվով։ Դեկտեմբերի 29-ին նա գոլի և գոլային փոխանցման հեղինակ դարձավ Պարմայի դեմ խաղում՝ 2-0 հաշվով հաղթանակ պարգևելով Ռոմային։ 2018-19 մրցաշրջանում Ունդերը անցկացրեց 33 հանդիպում՝ դառնալով 6 գոլի և 9 գոլային փոխանցման հեղինակ։

2019 թվականի օգոստոսի 25-ին Ունդերը գոլ խփեց Ջենոայի դեմ խաղում, իսկ հանդիպումն ավարտվեց 3-3 հաշվով։

Միջազգային կարիերա 
Ունդերը ներկայացրել է Թուրքիան մինչև 18, մինչև 19 և մինչև 21 տարեկանների երիտասարդական հավաքականներում։ Թուրքիայի ազգային հավաքականի կազմում իր դեբյուտը նշեց 2016 թվականի նոյեմբերի 12-ին՝ Կոսովոյի դեմ խաղում։ Իր առաջին գոլը խփեց 2017 թվականի մարտի 27-ին՝ Մոլդովայի դեմ ընկերական խաղում։ 2018 թվականի մարտի 27-ին Ունդերը գոլ խփեց Չեռնոգորիայի դեմ խաղում, իսկ հանդիպումն ավարտվեց 2-2 հաշվով։ 2018 թվականին նա ճանաչվեց տարվա լավագույն թուրք ֆուտբոլիստ։ 2019 թվականի մայիսի 30-ին նա գոլի և գոլային փոխանցման հեղինակ դարձավ Հունաստանի դեմ խաղում՝ օգնելով Թուրքիային հաղթել 2-1 հաշվով։

Կարիերայի վիճակագրություն

Ակումբային վիճակագրություն 
2020 թվականի հունվարի 15-ի դրությամբ

Միջազգային վիճակագրություն 
2020 թվականի հունվարի 15-ի դրությամբ

Միջազգային գոլեր

Նվաճումներ

Անհատական 

 Ռոմայի տարվա լավագույն երիտասարդ ֆուտբոլիստ. 2017, 2018
 Տարվա լավագույն թուրք ֆուտբոլիստ. 2018

Ծանոթագրություններ

Արտաքին հղումներ 

 Ունդերի պաշտոնական Ֆեյսբուքի էջը
 Ունդերի պաշտոնական Տվիտերի էջը
 Ունդերի պաշտոնական Ինստագրամի էջը
 Ունդերը transfermarkt-ում
 Ունդերը soccerbase.com-ում
 Ունդերը WhoScored.com կայքում
 Ունդերը Ռոմայի պաշտոնական կայքում
 Ունդերը ՈՒԵՖԱ-ի պաշտոնական կայքում

Ֆուտբոլի հարձակվողներ
Թուրք ֆուտբոլիստներ
Թուրքիայի հավաքականի ֆուտբոլիստներ
Ալտինորդուի ֆուտբոլիստներ
Իստանբուլ Բաշակշեհիրի ֆուտբոլիստներ
Ռոմայի ֆուտբոլիստներ
Թուրքական Սուպեր լիգայի ֆուտբոլիստներ
Թուրքիայի երիտասարդական միջազգային կարգի ֆուտբոլիստներ
Թուրքիայի լեգեոներ ֆուտբոլիստներ
Թուրքիայի մինչև 21 տարեկանների հավաքականի միջազգային ֆուտբոլիստներ
Իտալիայի լեգեոներ ֆուտբոլիստներ
ՈՒԵՖԱ Եվրո 2020-ի ֆուտբոլիստներ